Bakkery-eienaar kan dalk ooggetuies teiken | Maroela Media
Bakkery-eienaar kan dalk ooggetuies teiken
Shaun Tuna, 'n bakkery-eienaar wat van poging tot moord aangekla word, se borg is Maandag in die Protea-landdroshof afgekeur, het The Star Dinsdag berig.
Tuna, van KJ Foods and Nature's Harvest, het Maandag saam met vyf van sy werknemers op twee aanklagte van poging tot moord in die hof verskyn. Frans Kola, die ondersoekbeampte, het by die borgverhoor gesê ooggetuies is bekommerd dat, indien Tuna op borg vrygelaat sou word, hy hulle kan doodmaak.
Een van Tuna se werknemers, Polite Dlamini, is glo gemartel nadat hy daarvan beskuldig is dat hy deel was van 'n rooftog by die bakkery. Dlamini is glo geskok, sy geslagsdele is met 'n sigaret gebrand en hy is gesmoor en verwurg. Hy is toe in hegtenis geneem vir roof, maar is op 31 Mei vrygespreek.
Volgens die verslag is 'n ooggetuie tot die beweerde marteling, Muhammad Hussein Baloch, glo met 'n pompaksie-haelgeweer geskiet.
Die staat het nie borg vir Tuna se medebeskuldigdes teengestaan nie en hulle is op R1 000 borgtog elk vrygelaat.